मैंने देखा उस छोटी सी बच्ची ने गुलाबी रंग का प्रिन्टेड फ्रॉक पहना हुआ था। उसके बाल छोटे कटे हुए थे। उम्र होगी लगभग चार साल। उसके हाथ में पानी से भरी एक बोतल थी। वह शिवलिंग के पास बड़े इत्मीनान से बैठी हुई थी। पूजा में एकदम ध्यानमग्न। उसकी इसी बात ने मेरा ध्यान उसकी ओर खींचा ...मैंने देखा ..जब ऊँ नम: शिवाय का जाप हो रहा था उस वक्त वह बोतल से शिवलिंग पर जल चढ़ाती थी, जब बीच में संगीत बजता, वह हाथ रोक लेती। फिर जाप होता ...जल चढ़ा देती। उसके हाथ सधे हुए थे, और ध्यान पूरा शिव की ओर था।